8. ΑΝΑΓΚ. ΝΟΜΟΣ υπ’ αριθ. 108 της 21/22 Αυγ. 1967 (ΦΕΚ Α΄ 145) Περί τροποποιήσεως και συμπληρώσεως του Ν.Δ. 4440/1964 «περί τροποποιήσεως και συμπληρώσεως διατάξεών τινων του Νόμ. 3487/ 1955, «περί Κοινων. Ασφαλίσεως Αγροτών». Άρθρ.1.-Επιτρέπεται, δι’ αποφάσεως του Υπουργού Κοινωνικής Προνοίας, μετά πρότασιν του οικείου Νομαρχιακού Συμβουλίου, η προσωρινή και μέχρις εξαμήνου πρόσληψις προσωπικού προς πλήρωσιν κενών θέσεων Αγροτικών Ιατρείων και Υγειονομικων Σταθμών και την κάλυψιν αμέσων και επιτακτικών αναγκών μέχρι της δια κανονικού διορισμού πληρώσεως αυτών. Πρακτικαί νοσοκόμοι εις τας ανωτέρω Υπηρεσίας δύναται να προσλαμβάνωνται επί εξαμήνω συμβάσει, δυναμένη ν’ ανανεούται. Αι κατά τ’ ανωτέρω γενόμεναι προσλήψεις, δεν δημοσιεύονται εις την Εφημερίδα της Κυβερνήσεως. Άρθρ.2.-Την τριακοστήν ημέραν από της δημοσιεύσεως του παρόντος άπασαι αι συμβάσεις των επί θητεία ιατρών των Αγροτικών Ιατρείων και Υγειονομικών Σταθμών, λύονται αυτοδικαίως, δυνάμει του παρόντος, μη απαιτουμένης προς τούτο της εκδόσεως οιασδήποτε διοικητικής πράξεως. Οι ανωτέρω δύνανται να προσληφθώσιν εκ νέου κατά τας διατάξεις του άρθρ. 1 του παρόντος και του Ν.Δ. 4440/64. Δια τους άγοντας ηλικίαν ανωτέραν των 65 ετών η διάρκεια της συναπτομένης συμβάσεως δεν θα υπερβαίνη τους έξ μήνας, δυναμένη ν’ ανανεωθή δι’ ισόχρονα διαστήματα. Εις τους μη επαναπροσλαμβανομένους ιατρούς καταβάλλεται αποζημίωσις ίση προς τας αποδοχάς ενός μηνός, αποκλειομένης πάσης άλλης εκ της αιτίας ταύτης αυξήσεώς των. Άρθρ.3.-Η μισθοδοσία του ιατρικού προσωπικού των Αγροτικών Ιατρείων και Υγειονομικών σταθμών, εν περιπτώσει νέου χαρακτηρισμού αυτών, ως πεδινών ή ημιορεινών ή ορεινών κατ’ εφαρμογήν των άρθρ. 3 και 5 του Ν.Δ.4440/64, θα προσαρμόζεται προς την προβλεπομένην εκ του ως είρηται νέου χαρακτηρισμού μισθοδοσίας, ανεξαρτήτως πάσης τυχόν υφισταμένης αντιθέτου μετ’ αυτού συμβάσεως. Άρθρ.4.-Ιατροί, Μαίαι και Νοσοκόμοι των Αγροτικών Ιατρείων, και Υγειονομικών Σταθμών, υποχρεούνται εις την παροχήν περιθάλψεως άνευ οιασδήποτε αμοιβής εις πάντα κατοικούντα ή διαμένοντα προσωρινώς εν τη περιφερεία των και αιτούμενον ιατρικήν περίθαλψίν των, ασχέτως οικονομικής καταστάσεώς του, τιμωρούμενοι εν αρνήσει επί παραβάσει καθήκοντος. Η ισχύς του παρόντος άρχεται από της δημοσιεύσεως εις την Εφημερίδα της Κυβερνήσεως. 